
R A P O R T

asupra 
propunerii legislative de modificare şi completare a Legii nr.76/2002 privind sistemul asigurării serviciilor pentru şomaj şi stimularea ocupării forţei de muncă, cu modificările şi completările ulterioare 
(Plx 439/2007)
şi 

propunerii legislative pentru modificarea Legii nr.76/2002 privind sistemul asigurărilor pentru şomaj şi stimularea ocupării forţei de muncă 
(Plx 450/2007)

1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată cu dezbaterea pe fond în procedură obişnuită a propunerii legislative de modificare şi completare a Legii nr.76/2002 privind sistemul asigurării serviciilor pentru şomaj şi stimularea ocupării forţei de muncă, cu modificările şi completările ulterioare (Plx 439/2007) şi a propunerii legislative pentru modificarea Legii nr.76/2002 privind sistemul asigurărilor pentru şomaj şi stimularea ocupării forţei de muncă (Plx 450/2007), trimise comisiei prin adresele nr. Plx 439, respectiv Plx 450 din 4 iunie 2007. 
La întocmirea prezentului raport în conformitate cu prevederilor art.68 alin.(1) din Regulamentul Camerei Deputaţilor, Comisia a avut în vedere:

· avizul negativ al Consiliului Legislativ (nr.239/26.03.2007 – Plx 439/2007)
· avizul favorabil al Consiliului Legislativ (nr.229/26.02.2007 – Plx 450/2007)

· avizul negativ al Consiliului Economic şi Social (nr.531/13.03.2007 – pentru ambele propuneri legislative)

· avizele negative ale Comisiei juridice, de disciplină şi imunităţi (nr.31/689 şi nr.31/700 din 04.09.2007)

· avizele favorabile ale Comisiei pentru drepturile omului, culte şi problemele minorităţilor naţionale (nr.25/415 şi nr.25/416 din 06.09.2007)

· avizele negative ale Comisiei pentru egalitatea de şanse pentru femei şi bărbaţi (nr.37/280 şi nr.37/282 din 12.09.2007)

· punctele de vedere negative ale Guvernului (nr.712/22.03.2007, respectiv nr.713/23.03.007).

Propunerile legislative au ca obiect de reglementare modificarea Legii nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, în sensul asigurării accesului liber al tuturor cetăţenilor pe piaţa forţei de muncă din Uniunea Europeană (Plx 439/2007) şi redefinirea noţiunii de angajator (Plx 450/2007).
Comisia propune Plenului Camerei Deputaţilor respingerea celor două iniţiative legislative din următoarele considerente:

a) referitor la Plx 439/2007 - Legea nr.76/2002, cu modificările şi completările ulterioare, nu cuprinde nici o anexă, iniţiatorul referindu-se în mod eronat la art.2 alin.(1) lit.b) de la Anexa nr.1 la lege. 
b) referitor la Plx 450/2007 – dreptul european nu defineşte, într-o formulă unitar aplicabilă sub aspectul locaţiei, termenul de angajator, reglementând astfel numai aspectul legat de relaţiile dintre angajat şi angajator ca fiind relaţii în baza unui contract individual de muncă şi consecinţele decurg din acesta. Pentru alte situaţii, documentele europene fac trimitere la legislaţia statului pe teritoriul căruia se desfăşoară acele relaţii.

De asemenea, menţionăm că prevederile ambelor propuneri legislative încalcă principiul teritorialităţii aplicării legii, precum şi faptul că de la data aderării României la Uniunea Europeană, respectiv 1 ianuarie 2007, dispoziţiile regulamentelor comunitare se bucură de aplicabilitate directă, ele devenind parte a legislaţiei interne. Ca urmare a acestei proceduri se impune evitarea dublării acestor prevederi prin adoptarea în dreptul intern a unor acte normative cu acelaşi conţinut.
2. Ambele propuneri legislative fac parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterile care au avut loc în şedinţa comisiei din 11 septembrie 2007 au participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Muncii, Familiei şi Egalităţii de Şanse:
· D-na Denisa Pătraşcu – Secretar de Stat

· D-na Magda Filip – director 

· D-na Cecilia Sebe – şef serviciu.

4. La lucrările comisiei au fost prezenţi 16 deputaţi, din totalul de 18 membri ai comisiei.

Raportul comisiei a fost adoptat cu unanimitate de voturi.
5. Propunerile legislative au fost respinse de Senat în şedinţa din 30 mai 2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

Şef serviciu, 
Expert Adriana Emilia BREAZU 



Consilier Elena MESAROŞ
PAGE  
3

